Får mennesker det bedre av at dyr ikke har det bra?
Over 125 år etter at Per Sivle skrev om Hall, som var «Berre ein hund», er det tilsynelatende fortsatt kontroversielt i Norge at Mattilsynet ber husdyreiere om ikke å påføre dyrene sine smerte, ikke overlate sosialiserte katter til seg selv og naturen i ukevis, lufte hunder jevnlig så de får gjort fra seg og dessuten aktivisere og mosjonere dem daglig. Ikke akkurat uoverkommelige krav fra myndighetene der, altså, men snarere gode råd om alminnelig «folkeskikk». Noen vil alltid være skeptisk til nye regler fra myndighetene, men selv er jeg ikke spesielt bekymret for at Mattilsynet skal gjøre det til en vane å storme inn i folks stuer oftere enn før. Poenget er, ifølge dem selv, å gi noen offisielle råd som vil bidra til å heve kunnskapsnivået hos dyreeiere. Og lover og regler kan endre holdninger. For 25 år siden nektet jeg å forlate et fellesområde på jobben selv om en kollega syntes det var ubehagelig at jeg tente en røyk. I dag er jeg ille berørt over min egen manglende hensynsfullhet, og jeg er sjeleglad for at det nå er røykfritt på alle steder der mennesker møtes i Norge. Røykeloven er ikke alene årsaken til at jeg og alle andre tar mer hensyn, men at den har bidratt, er det liten tvil om. Derfor er det nok mang en katt eller hund som er glad hvis disse rådene fører til at dyreeiere tar litt større hensyn enn før. At den nye veilederen skaper debatt, bidrar til å gi dem en ekstra oppmerksomhet, noe som igjen kanskje kan bidra til at flere stiller noen spørsmål om sitt eget dyrehold. Det er bra. Men samtidig er det litt forstemmende at rådene i seg selv fremstår som kontroversielle. Så er det, som alltid når spørsmål om dyrevelferd blir diskutert, noen som mener det fremstår nesten latterlig å lage regler for dyr når det finnes så mye menneskelig lidelse i verden. Vel, vel. For det første er nå dyrevelferd en av oppgavene til Mattilsynet, så det er etter mitt skjønn lit mye å forlange at all menneskelig lidelse skal være utryddet før de kan begynne å gjøre jobben sin. Og dernest har jeg liten tror på at et sunt engasjement for dyrevelferd går ut over evnen til å ha empati med andre mennesker. Snarere er det mye forskning som tyder på det motsatte. Til slutt: En gammel vits sier at om du vil vite om hunden eller kona er mest glad i deg, så skal du stenge dem begge inne på et mørkt rom i mange timer, og så ser du hvem som smiler og er glad når du åpner døren. Hunders lojalitet er ofte nesten grenseløs. De finner seg i mye, men det betyr ikke at vi trenger å akseptere alt. AUDUN SOLBERG
Mattilsynets nye krav til hunde- og katteeiere skaper debatt i kommentarfeltene. Det er bra. Tror jeg. i kommentarfeltene. Det er bra. Tror jeg.